**Έκθεση της Κοινοβουλευτικής Επιτροπής Παιδείας και Πολιτισμού για το νομοσχέδιο «Ο περί Προϋπολογισμού του Οργανισμού Νεολαίας του 2023 Νόμος του 2022»**

**Παρόντες:**

Παύλος Μυλωνάς, πρόεδρος Πρόδρομος Αλαμπρίτης

Χρύσανθος Σαββίδης Χρίστος Χριστόφιας

Γιώργος Κάρουλλας Ανδρέας Αποστόλου

Μάριος Μαυρίδης Αλέκος Τρυφωνίδης

Η Κοινοβουλευτική Επιτροπή Παιδείας και Πολιτισμού εξέτασε το πιο πάνω νομοσχέδιο σε δύο συνεδρίες της, που πραγματοποιήθηκαν στις 15 και 22 Φεβρουαρίου 2023.

Στις συνεδρίες της επιτροπής κλήθηκαν και παρευρέθηκαν ο Γενικός Ελεγκτής και εκπρόσωποι της Ελεγκτικής Υπηρεσίας, του Υπουργείου Παιδείας, Αθλητισμού και Νεολαίας, του Υπουργείου Οικονομικών, του Τμήματος Δημόσιας Διοίκησης και Προσωπικού του ίδιου υπουργείου, του Οργανισμού Νεολαίας Κύπρου (ΟΝΕΚ), του Συμβουλίου Νεολαίας Κύπρου και των οργανώσεων νεολαίας Ενιαία Δημοκρατική Οργάνωση Νεολαίας (ΕΔΟΝ) και ΝΕΟΛΑΙΑ ΟΙΚΟΛΟΓΩΝ (ΝΕΟΙ). Οι οργανώσεις νεολαίας Νεολαία Δημοκρατικού Συναγερμού (ΝΕΔΗΣΥ), Νεολαία Δημοκρατικού Κόμματος (ΝΕΔΗΚ), Νεολαία ΕΔΕΚ, Νεολαία της Δημοκρατικής Παράταξης-Συνεργασία (ΝΕΟΔΗΠΑ), Μέτωπο Νεολαίας του Εθνικού Λαϊκού Μετώπου (ΕΛΑΜ) και το Ευρωπαϊκό Φόρουμ Νεολαίας (STYFJ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σκοπός του προτεινόμενου νόμου είναι η κατά νόμο έγκριση του προϋπολογισμού του ΟΝΕΚ για το έτος 2023. Ειδικότερα, ο προϋπολογισμός του ΟΝΕΚ για το έτος 2023 είναι ισοσκελισμένος και προβλέπει δαπάνες ύψους €19.393.696 και έσοδα ίδιου ύψους.

Οι προϋπολογιζόμενες δαπάνες του ΟΝΕΚ για το 2023 αφορούν μεταξύ άλλων τα ακόλουθα:

1. Δαπάνες προσωπικού (€1.664.528).
2. Άλλες δαπάνες (€17.654.025).
3. Μη προβλεπόμενες δαπάνες και αποθεματικό (€75.143).

Τα προϋπολογιζόμενα έσοδα του ΟΝΕΚ για το έτος 2023 αφορούν μεταξύ άλλων τα ακόλουθα:

1. Κρατική χορηγία (€3.800.000).
2. Κάρτα νέων (€30.000).
3. Τέλη και δικαιώματα εγγραφής (€30.000).
4. Έσοδα από Ευρωπαϊκή Ένωση σε σχέση με διάφορα ευρωπαϊκά προγράμματα (€15.522.649).
5. Διάφορα άλλα έσοδα (€11.047).

Σύμφωνα με τα στοιχεία που περιλαμβάνονται στην εισηγητική έκθεση που συνοδεύει το νομοσχέδιο, ο προϋπολογισμός έτυχε μελέτης τόσο από το Υπουργείο Παιδείας, Αθλητισμού και Νεολαίας όσο και από το Υπουργείο Οικονομικών. Σημειώνεται ότι στο κείμενο του προϋπολογισμού, όπως αυτό κατατέθηκε στη Βουλή, ενσωματώθηκαν οι εισηγήσεις του Υπουργείου Οικονομικών, οι οποίες είχαν τεθεί κατά την ετοιμασία του.

Περαιτέρω, σύμφωνα με τα ίδια στοιχεία, ο προϋπολογισμός, όπως αυτός αρχικά καταρτίστηκε από τον ΟΝΕΚ, προέβλεπε κρατική χορηγία ύψους €4.400.000, δηλαδή ήταν αυξημένος κατά €600.000 σε σχέση με τον περσινό προϋπολογισμό, αλλά αυτό δεν έγινε αποδεκτό από το αρμόδιο υπουργείο. Ως αποτέλεσμα, ο ΟΝΕΚ προέβη σε αναθεώρηση του αρχικού προϋπολογισμού, μειώνοντας τα κονδύλια που αφορούν μεταξύ άλλων δαπάνες για το πρόγραμμα σε σχέση με τις πρωτοβουλίες των νέων, τη χρηματοδότηση συντονιστικών σωμάτων και τα πολύκεντρα νεολαίας.

Συναφώς, προκειμένου να καλυφθούν οι ανάγκες για τις πιο πάνω δαπάνες, είναι απαραίτητη η κατάθεση συμπληρωματικού προϋπολογισμού εντός του έτους 2023, το ύψος του οποίου θα ανέρχεται στις €600.000.

Στο πλαίσιο της συζήτησης του προϋπολογισμού ενώπιον της επιτροπής ο πρόεδρος του διοικητικού συμβουλίου του ΟΝΕΚ αναφέρθηκε στο έργο και στη λειτουργία του ΟΝΕΚ και παρουσίασε τις βασικές πρόνοιες του προϋπολογισμού για το 2023. Ειδικότερα, όπως ο ίδιος ανέφερε μεταξύ άλλων, οι κυριότερες αυξήσεις σε σχέση με τον περσινό προϋπολογισμό παρατηρούνται στην κατηγορία δαπανών (02) «Δαπάνες Προσωπικού» και στην κατηγορία δαπανών (04) «Μεταβιβάσεις». Επίσης, όπως επισήμανε, οι κυριότερες μειώσεις σε σχέση με τον περσινό προϋπολογισμό αφορούν στην κατηγορία δαπανών (03) «Λειτουργικές Δαπάνες» και στην κατηγορία δαπανών (07) «Πάγια», ενώ οι δαπάνες για τα έργα υποδομής παραμένουν αμετάβλητες.

Ακολούθως ο ίδιος ενημέρωσε την επιτροπή για τα έσοδα που αναμένεται να έχει ο ΟΝΕΚ κατά το 2023, τα οποία μεταξύ άλλων θα προέρχονται από τα ευρωπαϊκά προγράμματα «Erasmus+», «European Solidarity», «Eurodesk», την κάρτα νέων και τα τέλη και δικαιώματα εγγραφής.

Οι εκπρόσωποι του Συμβουλίου Νεολαίας Κύπρου και των οργανώσεων νεολαίας που παρευρέθηκαν ενώπιον της επιτροπής αναφέρθηκαν στις δράσεις τους, στο έργο που επιτελούν, καθώς και στη σημασία και στην προσφορά των προγραμμάτων του ΟΝΕΚ προς την πολιτεία, όπως το πρόγραμμα «Πρωτοβουλίες Νέων». Παράλληλα, τόνισαν το διαχρονικό αίτημα για αύξηση της κρατικής χορηγίας προς τον ΟΝΕΚ και όχι μόνο για το έτος 2023, ούτως ώστε να είναι εφικτή η καλύτερη λειτουργία των οργανώσεων νεολαίας.

Ο Γενικός Ελεγκτής ανέφερε ότι, στο πλαίσιο του ελέγχου που διενήργησε η υπηρεσία του στα δελτία δαπανών του προϋπολογισμού, εντόπισε κονδύλι ύψους €40.000 ως συμπληρωματική παροχή για κάλυψη από τον ΟΝΕΚ μέρους του ποσού που απαιτείται για την παροχή ιατροφαρμακευτικής περίθαλψης στο προσωπικό του ΟΝΕΚ. Ειδικότερα, το κονδύλι αυτό παρέχεται επιπρόσθετα από το κονδύλι που αφορά την ιατροφαρμακευτική περίθαλψη που προσφέρεται μέσω του ΓΕΣΥ. Όπως επισήμανε, σύμφωνα με την απόφαση του Υπουργικού Συμβουλίου, ημερομηνίας 15 Νοεμβρίου 2019, η δυνατότητα συνέχισης της παροχής υπηρεσιών ιατροφαρμακευτικής περίθαλψης με συμπληρωματικές παροχές προβλέπεται μόνο για όσες υπηρεσίες καλύπτονταν σε υφιστάμενα σχέδια πριν από την εφαρμογή του ΓΕΣΥ. Συνεπώς, η παροχή ιατροφαρμακευτικών υπηρεσιών η οποία δεν προβλέπετο σε υφιστάμενα σχέδια ασφάλισης πριν από την εφαρμογή του ΓΕΣΥ αντιβαίνει στο περιεχόμενο της εν λόγω απόφασης και υπονομεύει τη φιλοσοφία του ΓΕΣΥ.

Στο πλαίσιο της συζήτησης του προϋπολογισμού, η επιτροπή ζήτησε πρόσθετα στοιχεία και επεξηγήσεις και υπέβαλε ερωτήματα προς τους αρμοδίους σε σχέση με τις πρόνοιές του. Ειδικότερα, τα ερωτήματα αυτά αφορούσαν μεταξύ άλλων την επέκταση της δράσης και των προγραμμάτων του σε όλες τις επαρχίες και ιδιαίτερα στις απομακρυσμένες περιοχές της Κύπρου, την απόφαση του Υπουργικού Συμβουλίου για μεταφορά προγραμμάτων του ΟΝΕΚ στο Ίδρυμα Διαχείρισης Ευρωπαϊκών Προγραμμάτων (ΙΔΕΠ) Διά Βίου Μάθησης και την καθυστέρηση που παρατηρείται στην πλήρωση της κενής θέσης του εκτελεστικού διευθυντή του οργανισμού.

Υπό το φως των πιο πάνω, η Κοινοβουλευτική Επιτροπή Παιδείας και Πολιτισμού, αφού έλαβε υπόψη όλα όσα τέθηκαν ενώπιόν της, αποφάσισε την ένθεση σημείωσης στο δελτίο δαπανών του προϋπολογισμού του ΟΝΕΚ, ώστε στις επεξηγήσεις του άρθρου που αφορά την ιατροφαρμακευτική περίθαλψη να προβλέπεται ότι η Κοινοβουλευτική Επιτροπή Παιδείας και Πολιτισμού θα ενημερώνεται γραπτώς ανά εξάμηνο σχετικά με τις δαπάνες που θα διενεργούνται σε σχέση με την ιατροφαρμακευτική περίθαλψη που θα λαμβάνει το προσωπικό του ΟΝΕΚ.

Η Κοινοβουλευτική Επιτροπή Παιδείας και Πολιτισμού, αφού διεξήλθε τις επιμέρους πρόνοιες του προϋπολογισμού και επέφερε όλες τις αναγκαίες νομοτεχνικές διορθώσεις και τροποποιήσεις σύμφωνα με τα πιο πάνω, ομόφωνα εισηγείται στην ολομέλεια του σώματος την ψήφιση του νομοσχεδίου σε νόμο για την κατά νόμο έγκριση του προϋπολογισμού του ΟΝΕΚ για το έτος 2023.

7 Μαρτίου 2023

Αρ. Φακ.: 23.01.063.273-2022

ΘΒΚ/ΝΧ,ΑΓ/Β.Μιχ.